Der kan sommetider være langt fra idé til handling. Især på en tømmermændsramt søndag. Ikke desto mindre formåede Allan Mølgaard sammen med andre ildsjæle at stable et storskærmsarrangement på benene i sidste øjeblik. Til et bryllup i lørdags besluttede han sammen med nogle venner, at der skulle skrues op for EM-stemningen i Aars. -  Det er historisk, at Danmark er i en EM-semifinale, så det skal Aars da også være en del af, siger Allan Mølgaard. Også Aars Handelsstandsforening gør klar til fodboldfest. En flagallé er blandt andet sat op. - Vi er simpelthen ved at hejse Dannebrog. Danmark skal over at banke England i fodbold i aften på Wembley Stadium, så vi flytter Wembley her til Aars. Sådan lyder det fra Jørgen Sørensen, der er formand for handelsstandsforeningen. Langt fra de eneste Storskærmsarrangementer er på ingen måde et særsyn i disse dage, og det mærkes i høj grad. Faktisk har firmaet Profox, der leverer storskærm til dagens arrangement midlertidigt udvidet antallet af ansatte fra 15 til 25. - Det er gået helt amok. Selv de øverste chefer er ude i marken lige nu, og det betyder bare, at der er travlhed, og det er jo godt. Med udsigt til lunt vejr, kolde øl og en spændende kamp kan klokken nærmest kun blive 21 for langsomt i Aars. - Jeg har fornemmelsen af at være syv år gammel, og det er juleaften lige om lidt, siger Allan Mølgaard med et smil.
I Aars pynter de byen op til den helt store fodboldfest. Det samme er tilfældet mange andre steder landet over.